ยอดปิดสาขาแบงก์น้ำท่วมลดลงต่อเนื่อง
ธปท.รายงานยอดปิดสาขาธนาคารพาณิย์ลดลงต่อเนื่อง ล่าสุดเหลือ 551 สาขา
30 ต.ค. 2565

ธปท.รายงานยอดปิดสาขาธนาคารพาณิย์ลดลงต่อเนื่อง ล่าสุดเหลือ 551 สาขา
ธนาคารแห่งประเทศไทย(ธปท.)  รายงานการธนาคารพาณิชย์ปิดสาขาในพื้นที่น้ำท่วมเป็นการชั่วคราว  เมื่อวันที่ 14 พ.ย. 2554  ธนาคารพาณิชย์ 13 แห่ง ธนาคารพาณิชย์เพื่อรายย่อย 2 แห่ง และบริษัทเงินทุน 1 แห่ง แจ้งปิดสาขารวม 551 สาขา (ลดลงจากวันศุกร์อีก 42 สาขา) ซึ่งเป็นแนวโน้มลดลงต่อเนื่องจากสัปดาห์ที่แล้ว  เนื่องจากสาขาใน กทม.สามารถกลับมาเปิดดำเนินการได้เป็นจำนวนมาก (แถบปิ่นเกล้า สะพานกรุงธน พหลโยธิน ลาดพร้าว และแจ้งวัฒนะ รวม 33 สาขา) อย่างไรก็ตาม ในบางพื้นที่ของ กทม. ยังคงมีการปิดสาขาเพิ่มเล็กน้อยในแถบบางบอน บางขุนเทียน และมีนบุรี ส่วนในจังหวัดพระนครศรีอยุธยามีสาขากลับมาเปิดให้บริการเพิ่มขึ้นอีก 4 สาขา  ทั้งนี้ ในวันนี้มีการปิดสาขาใน 8 จังหวัด ประกอบด้วย กทม. 289 สาขา ปทุมธานี 143 สาขา นนทบุรี 60 สาขา นครปฐม 30 สาขา พระนครศรีอยุธยา 14 สาขา สมุทรสาคร 11 สาขา นครสวรรค์ 3 สาขา และชัยนาท 1 สาขา 
ในขณะเดียวกันธนาคารพาณิชย์แจ้งการปิดเครื่อง ATM   รวม 5,432 เครื่อง (ลดลง 96 เครื่อง) ส่วนใหญ่เป็นเครื่อง ATM ที่กลับมาเปิดให้บริการได้ในจังหวัดนนทบุรี อยุธยา และปทุมธานี แต่ยังคงมีการปิดให้บริการ ATM เพิ่มขึ้นใน กทม. นครปฐม และสมุทรสาคร จังหวัดละ 8-10 สาขา  โดยในวันนี้ธนาคารพาณิชย์มีการปิดเครื่อง ATM ใน 19 จังหวัด ประกอบด้วย กทม. 2,268 เครื่อง ปทุมธานี 1,481 เครื่อง นนทบุรี 643 เครื่อง พระนครศรีอยุธยา 519 เครื่อง นครปฐม 242 เครื่อง สมุทรสาคร 170 เครื่อง สมุทรปราการ 40 เครื่อง และนครสวรรค์ 25 เครื่อง ที่เหลือกระจายอยู่ในจังหวัดต่างๆ    ส่วนการปิดสำนักหักบัญชี  สำนักหักบัญชีอยุธยา ซึ่งปิดมาตั้งแต่วันที่ 6 ต.ค. 54 กำหนดจะกลับมาเปิดดำเนินการได้อีกครั้งในวันพรุ่งนี้ (15 พ.ย. 54)